Ettevõtluse Arendamise Sihtasutus (EAS) ning Toidu- ja Fermentatsioonitehnoloogia Arenduskeskus (TFTAK) kirjutasid eile alla finantseerimislepingule, millega EAS toetab arenduskeskuse uurimistööde läbiviimist 5,3 miljoni krooniga.    TFTAK on biotehnoloogia valdkonnas tegutsev tehnoloogia arenduskeskus.  Arenduskeskuse uurimistööl on kaks eesmärki. Esimene neist on uurimistöö, mille tulemusi saab Eesti toiduainetetööstus kasutada tootmistehnoloogiate täiustamisel, et parandada toiduainete kvaliteeti, tervislikkust ja säilivust. Teine eesmärk on uute fermentatsioonitehnoloogiate arendus ning rakendus.  Biotehnoloogia funktsionaalsed lahendused toiduainetetööstuses võimaldavad pakkuda erinevate toitumisharjumustega inimestele individuaalselt sobivaid tervistavaid tooteid. Uuringute tulemused on  vajalikud ka paljudele põllumajandussaadusi töötlevatele ettevõtetele.    TFTAK asutajateks on 6 ettevõtet ja Tallinna Tehnikaülikool. Ettevõtete seas on nii toiduainetootjad kui ka tehnoloogiate arendusfirmad.